Fjern nemndene!

Sandnes SV mener at dagens system med abortnemnder må fjernes. Kvinner må selv få ta beslutninger om hvorvidt en skal ta abort, eller ikke. Med dagens ordning må kvinnen møte i en nemnd som bestemmer om hun får lov til å ta abort. Selve aborten kan gjennomføres fram til uke 22, ifølge loven. Det kan oppleves som en voldsom ekstrabelastning for kvinnene å møte i en abortnemnd, der noen andre skal bedømme om valget om å ta abort er riktig. Dette er en utdatert måte å gjøre det på, og det hører ikke hjemme i 2020!

Vi mener likevel at den foreslåtte grensen på fri abort helt fram til uke 22 ikke er veien å gå. Det tidligst fødte barnet som har overlevd ble trolig født etter 21 uker og fem dager. Det er svært kontroversielt, og i aller høyeste grad etisk problematisk, å ha en grense for selvbestemt abort som kommer i konflikt med at det ufødte barnet nærmer seg leveverdig.

Fjern nemndene, og la kvinnen selv få bestemme over sin egen kropp fram til uke 18. Abort mellom uke 18 og uke 22 er det helt særskilte tilfeller man snakker om. I nesten alle tilfellene er det snakk om alvorlig sykdom hos fosteret eller hos mor. Disse kvinnene bør fortsatt få kyndig rådgivning og støtte hos helsepersonell.

Eva-Tone Breivik

Sandnes SV